ROZHODNUTIE KOMISIE
z 28. marca 2006
o určitých prechodných ochranných opatreniach v Spoločenstve v súvislosti s klasickým morom ošípaných v Nemecku
[oznámené pod číslom K(2006) 1321]
(Text s významom pre EHP)
(2006/254/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 3,
keďže:
(1)
V Nemecku vypukol klasický mor ošípaných.
(2)
Vzhľadom na obchodovanie so živými ošípanými a niektorými výrobkami z ošípaných môže vypuknutie ohroziť stáda v ostatných členských štátoch.
(3)
Nemecko prijalo vhodné opatrenia v rámci smernice Rady 2001/89/ES (2) o opatreniach Spoločenstva na kontrolu klasického moru ošípaných.
(4)
Veterinárne podmienky a požiadavky na udeľovanie osvedčení na obchodovanie so živými ošípanými sú ustanovené v smernici Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (3).
(5)
Veterinárne podmienky a požiadavky na udeľovanie osvedčení na obchodovanie so spermou ošípaných v rámci Spoločenstva sú ustanovené v smernici Rady 90/429/EHS z 26. júna 1990, ktorou sa ustanovujú požiadavky na zdravotný stav zvierat, platné pri obchodovaní so spermou ošípaných v rámci Spoločenstva a jej dovoze (4).
(6)
Veterinárne podmienky a požiadavky na udeľovanie osvedčení na obchodovanie s vajíčkami a embryami ošípaných sú ustanovené v rozhodnutí Komisie 95/483/EHS z 9. novembra 1995, ktorým sa určuje vzor osvedčenia pre obchod vo vnútri Spoločenstva s vajíčkami a embryami ošípaných (5).
(7)
V očakávaní zasadnutia Stáleho výboru pre potravinový reťazec a zdravie zvierat a v spolupráci s príslušnými členskými štátmi je vhodné prijať prechodné ochranné opatrenia.
(8)
Toto rozhodnutie preskúma Stály výbor pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Bez toho, aby boli dotknuté opatrenia smernice 2001/89/EHS, a najmä jej články 9, 10 a 11, Nemecko zabezpečuje, že:
a)
z chovov a do chovov ošípaných, ktoré sa nachádzajú v oblasti uvedenej v prílohe, sa neprevážajú žiadne ošípané;
b)
preprava ošípaných na zabitie z chovov situovaných mimo oblasti uvedenej v prílohe na bitúnky umiestnené v uvedených oblastiach a preprava ošípaných cez uvedenú oblasť je možná len po hlavných cestách alebo železniciach a v súlade s podrobnými inštrukciami poskytnutými príslušným orgánom, aby sa zabránilo priamemu alebo nepriamemu kontaktu predmetných ošípaných s ostatnými počas prepravy.
2. Odchylne od odseku 1 písm. a) môžu príslušné orgány povoliť prepravu ošípaných priamo na bitúnok, ktorý sa nachádza v oblasti uvedenej v prílohe, alebo vo výnimočných prípadoch na určené bitúnky mimo uvedenej oblasti v Nemecku na okamžitú porážku.
Článok 2
1. Nemecko zabezpečuje, že žiadne ošípané okrem tých, ktoré sa posielajú na okamžitú porážku priamo na bitúnok, sa neexpedujú do ďalších členských štátov a tretích krajín okrem prípadov, keď ošípané:
a)
pochádzajú z chovu, ktorý sa nachádza mimo oblasti uvedenej v prílohe, a
b)
boli aspoň 30 dní pred naložením v pôvodnom chove alebo majú od narodenia menej ako 30 dní a
c)
pochádzajú z chovu, do ktorého neboli počas 30 dní bezprostredne pred expedovaním predmetných ošípaných pridané žiadne živé ošípané.
2. Príslušný veterinárny orgán Nemecka zabezpečuje, že o expedovaní ošípaných do ďalších členských štátov sa upovedomujú ústredné a miestne veterinárne orgány členského štátu určenia a ktorékoľvek tranzitné členské štáty aspoň tri dni pred expedovaním.
Článok 3
1. Nemecko zabezpečuje, že žiadne zásielky spermií ošípaných sa neexpedujú do iných členských štátov a tretích krajín, pokiaľ spermie nepochádzajú od kancov chovaných v inseminačnej stanici uvedenej v článku 3 písm. a) smernice Rady 90/429/EHS, ktorá sa nachádza mimo oblasti uvedenej v prílohe.
2. Nemecko zabezpečuje, že žiadne zásielky vajíčok a embryí ošípaných sa neexpedujú do iných členských štátov a tretích krajín, pokiaľ vajíčka a embryá nepochádzajú od ošípaných chovaných v chovoch, ktoré sa nachádzajú mimo oblasti uvedenej v prílohe.
Článok 4
Nemecko zabezpečuje, že:
a)
Veterinárne osvedčenie, ustanovené v smernici Rady 64/432/EES, vystavené na ošípané expedované z Nemecka sa povinne doplní takto:
„Zvieratá v súlade s rozhodnutím Komisie 2006/254/ES z 28. marca 2006 o určitých ochranných opatreniach v súvislosti s klasickým morom ošípaných v Nemecku“
b)
Veterinárne osvedčenie, ustanovené v smernici Rady 90/429/EHS, vystavené na spermu kancov expedovanú z Nemecka sa povinne doplní takto:
„Sperma v súlade s rozhodnutím Komisie 2006/254/ES z 28. marca 2006 6 o určitých ochranných opatreniach v súvislosti s klasickým morom ošípaných v Nemecku“
c)
Veterinárne osvedčenie, ustanovené v rozhodnutí Komisie 95/483/ES, vystavené na vajíčka a embryá ošípaných expedované z Nemecka sa povinne doplní takto:
„Vajíčka/embryá (nehodiace sa prečiarknuť) v súlade s rozhodnutím Komisie 2006/254/ES z 28. marca 2006 o určitých ochranných opatreniach v súvislosti s klasickým morom ošípaných v Nemecku“
Článok 5
Nemecko zabezpečuje, že vozidlá použité na prepravu ošípaných a vozidlá, ktoré sa nachádzali v priestoroch chovu ošípaných, sa po každom použití vyčistia a dezinfikujú a prepravca predloží doklad o takejto dezinfekcii príslušnému orgánu veterinárnej správy.
Článok 6
Členské štáty menia a dopĺňajú opatrenia uplatňované pri obchodovaní s cieľom zosúladiť ich s týmto rozhodnutím a prijaté opatrenia okamžite náležitým spôsobom zverejňujú. Bezodkladne o tom informujú Komisiu.
Článok 7
Toto rozhodnutie je určené členským štátom.
V Bruseli 28. marca 2006